Nos Alaydis ducissa, mater ducis Burgundię, notum facimus universis presentes litteras inspecturis quod Odo de Chauz, miles, in presentia nostra constitutus, concessit, dedit et tradidit Deo et Beatę Marię Loci Dei et Sanctimonialibus ibidem Deo servientibus, in puram et perpetuam elemosinam, pro remedio animę suę et antecessorum suorum, duodecim jugera terrę sitę in territorio de Chauz, in finagio quod dicitur Crae, quorum duo sita sunt juxta grangiam dictarum Sanctimonialium, liberum usagium in omnibus pascuis, aquis, egressibus et ingressibus, palustribus, in toto territorio de Chauz, ad opus ipsarum et suorum tam familię quam animalium. Hec autem donatio facta est laude et assensu Margaretę, uxoris dicti Odonis, et filiorum suorum, videlicet Symonis, Petri et Stephani. Et ut hoc ratum et firmum in posterum habeatur, ad preces supradictorum Odonis, Margarete, uxoris ejus, et filiorum suorum presentem paginam tradidimus supradictis sanctimonialibus sigilli nostri munimine roboratam. Actum anno Domini M°CC° quadragesimo nono, mense marcio.